लघुकथा समीक्षकों को बिना किसी आग्रह एवं दुराग्रह के लघुकथा या उसकी पुस्तक को उसके रचना एवं प्रकाशन काल को मान–जानकर ही उसका समीक्षा–कर्म करना चाहिए। इससे भी पूर्व अन्य साहित्य रूपों और विशेष तौर पर कथासाहित्य एवं उसकी समीक्षा का भी अध्ययन–मनन करना होगा। लघुकथा को विकसित करने के लिए जहाँ यह अनिवार्य है कि उसकी परिभाषा को सकारात्मक एवं नकारात्मक पक्ष से प्रस्तुत करना चाहिए अर्थात् लघुकथा में क्या हो और क्या न हो–स्पष्ट करना चाहिए, वहीं यह भी जरूरी है कि लघुकथा को विकसित करने के लिए समीक्षक इसे कहानी की विकास–यात्रा वाले मार्ग लेकर इसे इसके सही स्थान पर पहुँचाएँ जिसकी यह सही हकदार है। इस कार्य में लघुकथा –लेखकों को समीक्षकों से मिलकर (परस्परवाद से दूर रहकर) ‘ईमानदारी’ से एक–दूसरे के कार्य में बिना दखलंदाजी के सहयोग करना होगा।